संयोग से दुनिया में सत्य, अहिंसा के शांतिपूर्ण अस़्त्र का सबसे अधिक प्रभावी प्रयोग करने वाले व्यक्ति का नाता भारत से है। भारत 200 साल ब्रिटिश सत्ता के अधीन रहा। 1857 में मेरठ शहर से पहली बार आजादी की चिंगारी उठी जो धीरे—धीरे देश भर में फैली। आजादी के तकरीबन नब्बे साल के संघर्ष में भिन्न—​भिन्न तरीकों ने यह लड़ाई लड़ी। इसमें गरम दल वाले क्रांतिकारी भी नेता थे और नरम दल वाले भी। नरम दल यानी शांतिपूर्ण तरीके से अपनी मांगों और हकों के लिए अड़े रहना। अंतत: आजादी मिली। इस बात पर तमाम बहस है कि आखिर आजादी का श्रेय किसे दिए जाए और कौन सा तरीका ज्यादा सही है। पर जिस तरीके को पूरी दुनिया में सर्वमान्य स्वीकार्यता मिली वह तरीका था सत्य, अहिंसा का तरीका। जिसमें शांति का तत्व अंर्तनिहित था। इस तरीके को आजमाने वाले थे मोहनदास करमचंद गांधी। गांधी ने अपने पूरे जीवन को ही सत्य का एक प्रयोग निरूपित किया और कहा कि मेरा जीवन ही मेरा संदेश है। सचमुच आज गांधी के 150 साल पूरे होने पर भी उनके विचारों की, उनके कार्यो की उतनी ही जरूरत महसूस होती है। दुनिया में हर तरफ मौजूदा चुनौतियों से निपटने का गांधीयन तरीका सबसे कारगर है। यही कारण है कि उनका तरीका केवल वह खुद ही नहीं बढ़ाते, दुनिया के अनेक देशों में उनके बताए मार्ग पर चलने वाले सैकड़ों उदाहरण हैं।